Wright StreetDeck

Wright StreetDeck係一款由英國北愛爾蘭Wright Group造嘅低地台雙層巴士，2014年亮相。

設計
StreetDeck係一款完整嘅巴士產品，底盤係Wright自己生產，有別於上一代嘅Gemini 2採用由VDL出嘅DB300底盤模組。佢用平治OM934歐盟六型引擎，打直擺喺引擎室偏左位置，同Gemini 2嘅橫置引擎設計唔同。波箱係Voith DIWA 854.6或者ZF EcoLife。2017年，Wright出咗加長尾輪跨兼改配平治OM936歐盟六型引擎嘅StreetDeck。

車身方面，StreetDeck樣辦車係用過往Gemini 2系列比較渾圓嘅車身設計。喺2014年嘅Euro Bus Expo，Wright展出咗一架用方角形車身設計嘅StreetDeck，呢個亦成為量產型StreetDeck嘅一個標準。

2016年11月，一架行氫氣嘅StreetDeck喺倫敦亮相，後來命名為StreetDeck FCEV。採用並聯式混能驅動系統嘅StreetDeck HEV喺2018年出現。

2021年6月，Wright推出以電池驅動嘅StreetDeck Electroliner，同時StreetDeck FCEV改叫StreetDeck Hydroliner，而柴油版就叫StreetDeck Ultroliner。

喺2016年亮相嘅Wright StreetAir EV DF全電動單層巴士嘅底盤亦係由StreetDeck發展而成。

英國本土
首先引入量產型StreetDeck嘅係Go-Ahead屬下嘅Brighton & Hove，佢頭批共24架巴士喺2015年投入服務。

截至2017年底，有大概300架StreetDeck喺英國行駛，主要由Go-Ahead同埋第一集團屬下嘅巴士公司採用。

出口市場
墨西哥蒙特雷2017年初喺Ecovía巴士服務試過一架StreetDeck樣辦車之後，就訂咗5架StreetDeck，同年11月加入Ecovía。呢啲巴士都係右軑，有別於當地慣用嘅左軑車。

2018年初，有一架髹咗九龍巴士車隊色彩嘅StreetDeck巴士運到香港，架車有冷氣機，同埋改用容量同馬力大啲嘅平治OM936引擎。過咗年幾之後，架車喺2019年9月12號攞牌，但只係行咗一個月，隨後喺2020年2月運走咗。九龍巴士喺2019年曾經訂過50架StreetDeck，但後來取消咗，訂單之中已經生產嘅5架巴士改咗賣畀陽光巴士，並喺2021年開始投入服務。

2019年，有一架StreetDeck喺智利聖地亞哥試行。佢同樣係有冷氣機同埋配平治OM936引擎。

同樣喺2019年，有3架StreetDeck HEV喺愛爾蘭都柏林作試驗行駛。

官方產品介紹

巴士型號